ODÔVODNENIE

 Všeobecná časť
	
Návrh vyhlášky Ministerstva spravodlivosti Slovenskej republiky, ktorou sa vydáva Poriadok výkonu väzby („ďalej len vyhláška“) sa predkladá na medzirezortné pripomienkové konanie na základe ustanovenia § 66 písm. a) až j) zákona č. ...../2006 Z. z. o výkone väzby.
Uvedeným zákonom dôjde k zrušeniu vyhlášky Ministerstva spravodlivosti Slovenskej republiky č. 114/1994 Z. z., ktorou sa vydáva Poriadok výkonu väzby v znení vyhlášky Ministerstva spravodlivosti Slovenskej republiky č. 500/2002 Z. z., ktorá v súčasnosti podrobnejšie upravuje výkon väzby.
Z uvedeného dôvodu bolo potrebné vypracovať návrh novej vyhlášky, ktorá bude ustanovovať podrobnosti o prijímaní, umiestňovaní, premiestňovaní a predvedení obvinených, zaobchádzaní s obvinenými, zabezpečovaní práv obvinených, nakladaní s peňažnými prostriedkami obvineného, zamestnávaní obvinených, disciplinárnom konaní, diferencovanom výkone väzby a prepúšťaní obvinených.
Vyhláška je v súlade s ústavou, so zákonom o výkone väzby, ako aj s ďalšími zákonmi.
Vo významnej oblasti, akou sú práva obvinených, sa v zákone o výkone väzby  stanovila širšia ochrana, resp. rozšírenie práv obvinených, s cieľom odstrániť existujúcu tvrdosť a rozsiahle obmedzenia vo väzbe v porovnaní s výkonom trestu odňatia slobody. Väzba sa v súlade s novou filozofiou upravila ako zaisťovací inštitút na účely trestného konania, a nie ako inštitút sankčný, zvláštny dôraz sa pritom kládol na zachovávanie ľudskej dôstojnosti. Vzhľadom na uvedené návrh zákona o výkone väzby predpokladá obmedzovanie obvineného počas výkonu väzby len vo výkone tých práv, ktoré sa vzhľadom na účel väzby alebo samotný výkon väzby nemôžu uplatňovať. Návrh vyhlášky v nadväznosti na uvedený rozsah a spôsob ochrany práv obvinených upravuje podrobnosti o výkone väzby.

DOLOŽKA  ZLUČITEĽNOSTI
právneho predpisu
s právom Európskych spoločenstiev a právom Európskej únie

1.	Predkladateľ právneho predpisu: Ministerstvo spravodlivosti Slovenskej republiky.

2.	Názov návrhu právneho predpisu: Vyhláška Ministerstva spravodlivosti Slovenskej republiky, ktorou sa vydáva Poriadok výkonu väzby.

3.	Problematika návrhu právneho predpisu:
a)      nie je upravená v práve Európskych spoločenstiev:    - primárnom
									- sekundárnom, 
b)	nie je upravená v práve Európskej únie: 		- primárnom
                                                                            		- sekundárnom,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev. 

Vzhľadom na to, že problematika návrhu právneho predpisu nie je upravená v práve Európskych spoločenstiev a Európskej únie, je bezpredmetné vyjadrovať sa k bodom 4., 5. a 6.

Doložka  finančných, ekonomických, enviromentálnych vplyvov, vplyvov na zamestnanosť a podnikateľské prostredie

1.	Návrh vyhlášky nezakladá nároky na verejné financie.
2.	Návrh vyhlášky nebude mať ekonomický dopad na obyvateľov, hospodárenie podnikateľskej sféry a iných právnických osôb.
3.	Návrh vyhlášky nebude mať vplyv na životné prostredie.
4.	Návrh vyhlášky nebude mať vplyv na zamestnanosť a nevyžiada si zvýšenie počtu zamestnancov.
5.	Návrh vyhlášky nebude mať vplyv na podnikateľské prostredie.

Osobitná časť

K § 1 

V tomto ustanovení sa vymedzuje predmet vyhlášky, ktorým je upraviť podrobnosti o prijímaní, umiestňovaní, premiestňovaní a predvedení obvinených, zaobchádzaní s obvinenými, zabezpečovaní práv obvinených, nakladaní s peňažnými prostriedkami obvineného, zaraďovaní obvinených do práce, disciplinárnom konaní, diferencovanom výkone väzby, výkone väzby mladistvých, žien, cudzincov a osôb bez štátnej príslušnosti, účasti orgánov a organizácií na výkone väzby obvinených a prepúšťaní obvinených.

K § 2 až 8

V týchto ustanoveniach sa podrobne upravuje proces prijímania obvineného do väzby. S prihliadnutím na skutočnosť, že vzatie osoby do väzby je závažným zásahom do jej práv a slobôd, obvineného možno prijať do väzby len na písomný príkaz súdu vydaný na základe rozhodnutia o väzbe a po overení jeho totožnosti. Stanovujú sa náležitosti písomného príkazu a jednotlivé úkony, ktoré pri prijímaní vykonáva príslušník Zboru väzenskej a justičnej stráže alebo zamestnanec Zboru väzenskej a justičnej stráže (ďalej len „príslušník zboru“). V porovnaní s platnou právnou úpravou sa obvinenému umožní, aby nadviazal písomný alebo telefonický kontakt s osobou, ktorú určí za účelom jej oboznámenia o jeho vzatí do väzby. Dĺžka telefonického volania a spôsob uhrádzania nákladov spojených s použitím telefónu sú rovnaké ako v zákone, t. j. dĺžka volania je 15 minút a náklady hradí obvinený. Upravuje sa tiež postup pri lekárskej prehliadke, hygienických a protiepidemických opatreniach, ktorým sa obvinený podrobuje. V § 8 návrhu sa určujú subjekty, ktorým ústav na výkon väzby (ďalej len „ústav“) odosiela hlásenie o prijatí obvineného do väzby.
 
K § 9 a 10

	Pri umiestňovaní obvineného do cely sa dodržujú zásady uvedené v zákone o výkone väzby a zohľadňujú sa aj iné skutočnosti, najmä vek, zdravotný stav a životné návyky obvineného ako napríklad fajčenie, závislosť od alkoholu alebo iných návykových látok.
	Určujú sa osoby, ktoré rozhodujú o umiestnení obvineného do cely, ako aj samotný proces umiestňovania.
	Prehľadnejšie a precíznejšie je upravené umiestňovanie dvoch kategórií obvinených, a to chorých obvinených a obvinených, u ktorých je podozrenie z nákazy a obvinených, ktorí vyhlásia hladovku; tieto kategórie sa umiestňujú do samostatných ciel.
	
K § 11
	
Konkretizujú sa úkony súvisiace s premiestnením.

K § 12 a 13
	
V porovnaní s doterajšou právnou úpravou sa navrhuje zjednodušiť ustanovenia  upravujúce predvedenie obvineného.
Stanovuje sa, že predvádzať obvineného možno len do miestnosti na predvádzanie určenej. Zároveň sa určuje, že obvinený si do miestnosti, do ktorej je predvádzaný môže priniesť a z miestnosti odniesť len písomnosti, ktoré bezprostredne súvisia s konaním vo veci, v ktorej je predvádzaný, a to za účelom zamedzenia vnášaniu a vynášaniu nepovolených vecí. 
Ako dôvod, ktorý vylučuje odovzdanie obvineného policajtovi na vykonanie úkonov trestného konania mimo ústavu, sa stanovuje zlý zdravotný stav obvineného. V prípade, že obvinený bude odovzdaný na dobu dlhšiu ako 24 hodín a úkon trestného konania bude vykonávaný mimo okres, kde sa ústav nachádza, návrh umožňuje umiestnenie obvineného do ukončenia úkonu v ústave, ktorý bude najbližšie k miestu, kde bude úkon vykonávaný, a to za predpokladu, že ho orgán činný v trestnom konaní neumiestni do cely policajného zaistenia podľa § 42 ods. 2 písm. c) zákona č. 171/1993 Z. z. o Policajnom zbore v znení zákona           č. 69/2005 Z. z. Uvedeným ustanovením sa zabezpečí, aby obvinený nemusel byť opakovane eskortovaný medzi ústavom a miestom kde sa úkon vykonáva.

K § 14
	
Keďže stravovanie v podmienkach výkonu väzby je oblasťou veľmi citlivou, venuje sa mu zvýšená pozornosť, ktorá sa premietla aj do podrobnejšej úpravy tejto problematiky.
V týchto ustanoveniach sa upravuje poskytovanie stravy obvinenému, spôsob a miesto jej prípravy a podávania. 
	Odsek 3 vymedzuje pojem stravná dávka, odsek 4 peňažné limity na prípravu stravy.
	O priznaní, druhu a zrušení liečebnej výživy rozhoduje lekár.
Zároveň návrh umožňuje, aby sa obvinenému, ktorému nie je v cele alebo kuchynke umožnená vlastná príprava kávy alebo čaju, najmenej dvakrát denne poskytla horúca voda na prípravu nápojov.

K § 15

V tomto ustanovení sa upravuje interval a spôsob obmeny vlastnej osobnej bielizne, odevu a obuvi obvineného.
V odseku 2 sa za účelom rozlíšenia obvineného, ktorý používa vlastný odev, a príslušníka zboru určuje spôsob identifikácie obvineného. Navrhuje sa, aby takýto obvinený nosil rukávovú pásku kontrastnej oranžovej farby širokú 10 cm na zálaktí ľavej ruky. Zároveň sa upravuje rozlíšenie spoločníkov pri eskorte, a to ich označením rukávovou páskou rovnakej farby okrem oranžovej. To znamená, že spoločníci, ktorí budú používať vlastný odev, budú označení rukávovou páskou kontrastnej oranžovej farby a zároveň rukávovou páskou inej rovnakej farby, ktorá ich identifikuje ako spoločníkov. Rukávová páska bude široká 10 cm a obvinený ju bude nosiť na zálaktí ľavej ruky. 
K § 16 a 17
	
Stanovuje sa interval a spôsob obmeny ústavnej osobnej bielizne, ústavného odevu a obuvi.
	Upravuje sa tiež používanie odevu a obuvi pri športovej činnosti v ústave.

K § 18
	
Demonštratívnym spôsobom sa vypočítavajú činnosti, ktoré obvinený nemôže vykonávať počas nočného pokoja. Fajčiť môže vzhľadom na potrebu ochrany zdravia ostatných obvinených pred škodlivými účinkami fajčenia len za predpokladu, že je v cele umiestnený sám.

K § 19  a 20
	
Upravuje sa postup pri poskytovaní neodkladnej zdravotnej starostlivosti a vyhlásení hladovky obvineným.
	Návrh prevzal praxou osvedčené ustanovenia platnej vyhlášky upravujúce vychádzky.

K § 21 

Navrhuje sa v súlade s návrhom zákona o výkone väzby upraviť možnosť obvineného sprchovať sa v teplej vode najmenej dvakrát v týždni, čo predstavuje skrátenie intervalu medzi sprchovaním oproti doterajšej úprave. Uvádzajú sa dôvody, na základe ktorých možno obvinenému umožniť sprchovanie aj častejšie. Na zabezpečenie osobnej hygieny ústav obvinenému poskytne bezplatne základné potreby osobnej hygieny.
	Postup pri úprave zovňajšku obvineného (napr. úprava vlasov, fúzov a brady) sa upravuje v porovnaní s platnou právnou úpravou odlišne. Úpravu možno vykonať len v prípade, ak o to obvinený požiada, za súčasného splnenia podmienky, že orgán činný v trestnom konaní nepožiadal, aby vzhľad obvineného zostal v záujme trestného konania bez zmeny.

K § 22
	
Ide o nové ustanovenie, ktoré ukladá riaditeľovi ústavu oznamovaciu povinnosť voči príslušnému prokurátorovi alebo súdu a prokurátorovi, ktorý vykonáva dozor nad zachovávaním zákonnosti v ústave v prípade, ak obvinený ochorel na nevyliečiteľnú životu nebezpečnú chorobu alebo nevyliečiteľnú duševnú chorobu. O tejto skutočnosti informuje riaditeľa ústavu lekár a k oznámeniu sa vždy pripojí lekárska správa o zdravotnom stave obvineného.

K § 23

	Určuje sa miesto, kde sa ukladajú náhradné kľúče od uzamykateľnej skrinky, ktorá sa poskytne na uloženie osobných vecí, odevu a bielizne každému obvinenému.
	V odseku 2 sa určuje spôsob úhrady nákladov na spotrebu elektrickej energie za používanie ponorného variča, rýchlovarnej kanvice alebo iného elektrického spotrebiča obvineným.

K § 24 

Na styk obvineného s obhajcom a advokátom alebo inou osobou, ktorá obvineného zastupuje v inej veci, je v ústave určená miestnosť. Stanovuje sa, že obvinený môže na stretnutie s obhajcom, advokátom alebo inou osobou, ktorá ho zastupuje v inej veci, priniesť a zo stretnutia odniesť len písomnosti, ktoré bezprostredne súvisia s vecou, v ktorej ho zastupuje. Uvedené sa navrhuje za účelom predísť vnášaniu a vynášaniu rôznych vecí, vrátane potravín a peňažných prostriedkov, do miestnosti a z miestnosti, keďže obvinený má právo prijímať a odovzdávať, resp. odosielať veci zákonom a touto vyhláškou stanoveným spôsobom (napr. balíkom, pri návšteve, poukazom poštového platobného styku alebo bezhotovostným prevodom).
Navrhuje sa, aby sa obhajca, advokát a iná osoba vždy preukázali písomným poverením na zastupovanie. 

K § 25 a 26

Vymedzujú sa dni a čas vyhradený na návštevy obvinených. Zároveň sa upravuje, že pre návštevníkov je zriadená čakáreň, v ktorej sú k dispozícii zákon o výkone väzby, vyhláška a ústavný poriadok, aby sa osoby, ktoré obvineného navštevujú, mali možnosť aj takýmto spôsobom oboznámiť s právami a povinnosťami obvineného, spôsobom ich uplatňovania a plnenia a tiež časovým rozvrhom dňa, ktorý je súčasťou ústavného poriadku.
Za priebeh návštevy zodpovedá určený príslušník zboru, ktorý pred návštevou poučí obvinených a návštevníkov o pravidlách správania pri návšteve a odpovedá na ich prípadné otázky. Pred začiatkom a po skončení návštevy vykoná osobnú prehliadku obvineného osoba rovnakého pohlavia. Navrhuje sa, aby návštevy vykonávané priamym kontaktom medzi obvineným a návštevníkom sa uskutočňovali oddelene od návštev vykonávaných bez priameho kontaktu. Novým ustanovením v rámci úpravy spôsobu vykonávania návštev je ustanovenie, podľa ktorého sa neplnoletá osoba môže zúčastniť návštevy len v sprievode osoby staršej ako 18 rokov. 

K § 27

V tomto ustanovení sa stanovuje spôsob a čas prijímania a odosielania korešpondencie, vrátane opatrení vykonávaných vo vzťahu ku korešpondencii v cudzom jazyku, pri ktorej treba za účelom oboznámenia sa s jej obsahom zabezpečiť preklad. Upravujú sa zásady odovzdávania korešpondencie na odoslanie, t.j. korešpondenciu obvinený odovzdáva v nezalepených obálkach okrem korešpondencie s obhajcom, s orgánmi činnými v trestnom konaní alebo súdom, štátnymi orgánmi Slovenskej republiky vymedzenými v § 20 ods. 4 písm. b) zákona, medzinárodným orgánom alebo medzinárodnou organizáciou, ktorá podľa medzinárodnej zmluvy, ktorou je Slovenská republika viazaná, je príslušná na prerokovanie podnetov a sťažností týkajúcich sa ochrany ľudských práv a zaslanej obvinenému diplomatickou misiou alebo konzulárnym úradom cudzieho štátu. Korešpondencia musí byť označená úplnou adresou a byť na nej nalepená poštová známka, inak sa vráti odosielateľovi.

K § 28
	
Vymedzuje sa korešpondencia, ktorá podlieha evidenčnej povinnosti a zároveň sa upravuje postup pri preberaní korešpondencie, o ktorej obvinený tvrdí, že obsahuje opravný prostriedok, ktorý podáva podľa procesných predpisov.
K § 29

V tomto ustanovení sa upravuje spôsob zabezpečenia práva obvineného použiť telefón. 
V odseku 3 sa vymedzujú údaje, ktoré sa pri telefonovaní obvineným zaznamenávajú.

K § 30 

	Ustanovuje sa postup pri kontrole a evidencii prijatých balíkov.

K § 31 a 32

Návrh čiastočne prevzal, rozšíril a precizoval úpravu prijímania peňažných prostriedkov, nakladania s nimi a úpravu iných finančných operácií doteraz obsiahnutú          v platnom zákone o výkone väzby. 
V súlade s požiadavkami praxe sa navrhuje komplexnejšie upraviť postup pri nakladaní s peňažnými prostriedkami a tiež novým spôsobom upraviť limity peňažných prostriedkov. Určuje sa ako a na aký účel môže obvinený čerpať ďalšie peňažné prostriedky, a ktoré peňažné prostriedky môže použiť na nákup v predajni zriadenej v ústave. Zároveň sa precíznejšie upravuje aj realizovanie všetkých zostávajúcich finančných operácií.

K § 33 a 34

Návrh vychádza zo skutočnosti, že obvinený je izolovaný na neurčitý čas od spoločnosti a je vystavený obmedzeniam, ktoré mu bránia v plnom rozsahu vykonávať jeho práva. Tým, že je obvinený uväznený, je obmedzený v možnosti rozširovať si svoje vzdelanie, a to by mohlo byť chápané ako určitý druh trestu. Vzhľadom na to, že väzba nemá sankčný charakter, ale len charakter zaisťovací, ústav podľa svojich podmienok umožní obvineným vzdelávať sa najmä formou individuálneho štúdia a prístupu k odbornej literatúre na základe záujmu zo strany obvinených. Okrem týchto foriem vzdelávania bude ústav pre obvinených umiestnených v oddieli so zmierneným režimom zabezpečovať aj krátkodobé vzdelávacie a osvetové aktivity skupinovou formou. Tieto bude podľa návrhu obvinenému sprístupňovať prostredníctvom ponukových listov spracovávaných vopred na kalendárny mesiac. Zároveň sa upravuje aj spôsob a priestorové zabezpečenie účasti obvinených do záujmovej a športovej činnosti.
Stanovujú sa spôsoby, akými môže obvinený prijať balík obsahujúci študijné materiály, literatúru a veci na záujmovú a športovú činnosť a určuje sa jeho maximálna hmotnosť. 

K § 35

Stanovujú sa podmienky a spôsob používania vlastného rádioprijímača a televízneho prijímača obvineným. Určuje sa spôsob dodania rádioprijímača a televízneho prijímača do ústavu a zároveň spôsob zabezpečenia výmeny batérií. 
Porušovanie zákona o výkone väzby, vyhlášky alebo ústavného poriadku obvineným je vymedzené ako dôvod, na základe ktorého riaditeľ ústavu nepovolí obvinenému používať vlastný rádioprijímač alebo televízny prijímač alebo povolenie zruší, ak už bolo vydané.

K § 36

V tomto ustanovení sa upravuje zabezpečenie práva obvineného na prístup k informáciám prostredníctvom väzenskej knižnice, vymedzuje sa pojem knižničný fond, upravuje sa spôsob jeho sprístupňovania obvineným.

K § 37

V ústavoch sú zriadené strediská psychodiagnostickej a konzultačnej činnosti, ktoré v súčasnosti vykonávajú psychologické vyšetrenia právoplatne odsúdených osôb pred ich umiestnením do príslušného ústavu na výkon trestu odňatia slobody. Podľa návrhu zákona o výkone väzby psychologické služby už bude možné poskytovať aj obvineným, ktorí sa sami nedokážu vyrovnať s pobytom vo väzbe a ich psychický stav si vyžaduje odbornú intervenciu zo strany psychológa. Psychologické služby bude poskytovať obvinenému psychológ ústavu zo strediska psychodiagnostickej a konzultačnej činnosti.

K § 38 a 39

Stanovuje sa spôsob podávania sťažností, žiadostí a podnetov obvinených, a to prostredníctvom uzamykateľných schránok, ktoré sú  umiestnené na mieste bežne dostupnom obvinenému.
	V § 38 ods. 2 sa demonštratívnym spôsobom vypočítavajú medzinárodné organizácie, ktorým obvinený môže adresovať svoje sťažnosti a žiadosti.
V § 39 sa upravuje postup v prípade, ak obvinený požiada o rozhovor s riaditeľom ústavu.

K § 40

Stanovujú sa dva druhy ústavných poriadkov, jeden pre obvinených vykonávajúcich väzbu v štandardnom režime a druhý pre obvinených umiestnených v oddieli so zmierneným režimom.

K § 41

Návrh rozšíril úpravu podmienok zamestnávania obvinených v porovnaní s platným Poriadkom výkonu väzby, nakoľko platná úprava ukázala v praxi ako nedostatočná. 	
Upravujú sa opatrenia, ktoré musí ústav vykonať pred zaradením obvineného do práce.
Odsek 3 demonštratívnym výpočtom stanovuje dodržiavanie pracovnej disciplíny obvineným.
V odseku 5 sa určujú skutočnosti, na ktoré ústav prihliada pri zaraďovaní obvineného do práce.

K § 42 až 44

V týchto ustanoveniach sa upravujú podrobnosti výkonu väzby obvinených, ktorí sú umiestnení v oddieli so zmierneným režimom.
	Za účelom umožniť obvinenému umiestnenému v oddieli so zmierneným režimom napr. pripraviť si jedlo tepelnou prípravou, vyprať si odev a bielizeň, prípadne si ho vyžehliť sa v ústave s prihliadnutím na jeho priestorové možnosti zariaďujú aj miestnosti ako kuchynka a miestnosť s práčkou, sušičkou a žehličkou.
K § 45 až 47
	
Stanovuje sa postup pri vybavovaní disciplinárnych previnení a ukladaní disciplinárnych trestov.
Zároveň sa upravuje postup pri odpustení disciplinárneho trestu, upustení od výkonu zvyšku disciplinárneho trestu a zahladení disciplinárneho trestu. V týchto prípadoch sa rozhodnutie „vydáva“ len jeho vyznačením v spise. 

K § 48

Vzdelávacie, osvetové a záujmové aktivity pre obvinených umiestnených v oddieli so zmierneným režimom môžu štátne orgány, orgány územnej samosprávy, právnické osoby, záujmové združenia občanov, cirkvi, náboženské spoločnosti, nadácie a charitatívne organizácie, ktoré pôsobia v súlade s osobitnými predpismi vykonávať podľa predloženého projektu, ktorý na základe stanoviska vedúceho oddelenia výkonu väzby a Generálneho riaditeľstva Zboru väzenskej a justičnej stráže schvaľuje riaditeľ ústavu. Určuje sa, že projekt možno realizovať len v medziach zmluvy, ktorú riaditeľ ústavu uzatvorí so zúčastneným subjektom.		
Odsek 2 upravuje postup v prípade, ak zástupca zúčastneného subjektu koná spôsobom ohrozujúcim účel výkonu väzby, poruší podmienky uvedené v zmluve alebo inak poruší všeobecne záväzné právne predpisy.

K § 49

Demonštratívnym spôsobom sa stanovujú formy poskytovania duchovných služieb obvineným a upravuje sa postup ústavu pri ich sprístupňovaní obvineným.
Vzhľadom na skutočnosť, že ide o poskytovanie duchovnej služby obvineným v kolúznej väzbe bez predchádzajúceho súhlasu orgánu činného v trestnom konaní alebo súdu a na zabezpečenie účelu výkonu väzby je potrebné presne vyšpecifikovať priestory v ústave na výkon väzby, v ktorých sa duchovná služba bude tejto kategórii obvinených poskytovať. Vo výnimočných prípadoch, napr. uzatvorenie manželstva, môže riaditeľ ústavu na výkon väzby udeliť obvinenému v kolúznej väzbe súhlas na to, aby mu duchovná služba bola poskytnutá v priestoroch, ktoré ústav na výkon väzby, v súlade s § 49 ods. 3 zabezpečí napr. na bohoslužby a spovede. Zároveň je potrebné vymedziť obsahové náležitosti evidencie poskytovania duchovnej služby obvineným v kolúznej väzbe pre prípadné potreby orgánu činného v trestnom konaní alebo súdu.
V odseku 6 je upravený postup pri zabezpečovaní spoločných duchovných služieb (najmä bohoslužieb) obvineným. V takýchto prípadoch spolupracujú osoby vykonávajúce duchovenskú činnosť na základe poverenia štátom uznanej cirkvi alebo náboženskej spoločnosti s príslušníkmi zboru a za účelom zaistenia bezpečnosti osôb a poriadku je na spoločných duchovných službách vždy prítomný určený príslušník zboru. Na organizovanie spoločných duchovných služieb sa zároveň vzťahujú aj ustanovenia zákona o výkone väzby upravujúce pravidlá umiestňovania obvinených do ciel, t.j. napr. spoločníci, ktorí sú v kolúznej väzbe nemôžu byť spolu prítomní na jednej bohoslužbe.

K § 50 a 51

Mladistvým sa venuje osobitná pozornosť s prihliadnutím na ich osobnosť a vek s dôrazom na vzdelávacie, športové a záujmové  aktivity.
Stanovujú sa osobitosti výkonu väzby mladistvých obvinených. 

K § 52 a 53

Stanovujú sa osobitosti výkonu väzby obvinených žien. 

K § 54 a 55

Stanovujú sa osobitosti výkonu väzby obvinených cudzincov a osôb bez štátnej príslušnosti. 

K § 56
	
	V tomto ustanovení sa stanovujú náležitosti písomného príkazu súdu alebo prokurátora, na základe ktorého bol obvinený prepustený z väzby. 
Navrhuje sa, aby v prípade, ak bol obvinený predvedený pred súd, ktorý na pojednávaní rozhodol o prepustení obvineného z väzby, sa obvinený ihneď prepustil, ak na tom trvá. Obvinený v takomto prípade za prítomnosti príslušníka zboru a sudcu, ktorý o prepustení z väzby rozhodol, podpíše záznam, že voči nemu nebolo použité fyzické násilie. V opačnom prípade sa prepustí po návrate do ústavu. 

K § 57
	
Upravujú sa opatrenia, ktoré sa v súvislosti s prepustením obvineného z väzby vykonávajú.

K § 58

Stanovuje sa postup ústavu v prípade, ak je obvinený v čase prepustenia z väzby v stave, pri ktorom sú ohrozené jeho životne dôležité funkcie.

K § 59
	
V tomto ustanovení je definovaný prostriedok audiovizuálnej techniky.

K § 60
	
Stanovuje sa zásada, že ustanovenia návrhu vyhlášky sa na obvinených umiestnených zdravotníckom zariadení v ústave, v nemocnici alebo v inom zdravotníckom zariadení uplatnia primerane podľa zdravotného stavu obvineného a odporúčania lekára v zmysle zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení zákona č. 82/2005 Z. z. Uvedené sa navrhuje stanoviť z dôvodu  absencie takejto úpravy v platnom Poriadku výkonu väzby, čo spôsobovalo problémy pri výkone väzby v praxi u hospitalizovaných obvinených. 
Zároveň sa upravuje, že ustanovenia návrhu vyhlášky sa budú primerane uplatňovať tiež na ohrozených svedkov a chránených svedkov. Ide o kategóriu osôb, pre ktorých sa budú vytvárať také podmienky vo výkone väzby, aby bolo možné zabezpečiť poskytovanie ochrany takýmto osobám v súlade so zákonom č. 256/1998 Z. z. o ochrane svedka a o zmene a doplnení niektorých zákonov v znení zákona č. 490/2001 Z. z. 

K § 61

Ide o nové ustanovenie, ktoré v doterajšej právnej úprave absentovalo. Navrhuje sa ustanovenia návrhu vyhlášky uplatňovať aj na obvinených vo výkone predbežnej väzby a vydávacej väzby.

K § 62

Upravuje sa účinnosť zákona.